b'\n_START_ARTICLE_\nDirndl\n_START_PARAGRAPH_\nDirndl ([\xcb\x88d\xc9\xaa\xca\x81ndl\xcc\xa9]; v prevodu tudi dekle) je izpeljanka iz tradicionalnega \xc5\xbeenskega obla\xc4\x8dila s podro\xc4\x8dja Nem\xc4\x8dije (\xc5\xa1e posebej Bavarske), \xc5\xa0vice, Lihten\xc5\xa1tajna, Avstrije, Ju\xc5\xbene Tirolske in Slovenije Osnova za obla\xc4\x8dilo je zgodovinsko obla\xc4\x8dilo alpskih pode\xc5\xbeelanov. Na splo\xc5\xa1no bolj spominja na poletno obleko kot tradicionalno no\xc5\xa1o. Dirndl sestavljajo bluza,  korzet, krilo in predpasnik, \xc4\x8demur se lahko doda tudi spodnje krilo in spodnjice. Na voljo je tudi v enem kosu, brez steznika. Dekorativni vzorci in motivi so vzeti iz narodne no\xc5\xa1e. Zgornji del obleke je v\xc4\x8dasih prevezan z veri\xc5\xbeico ali barvnim trakcem, kot steznik. Obstajajo dolo\xc4\x8dene zna\xc4\x8dilnosti pri uporabi vzorcev, motivov in detajlov, ki se bolj uporabljajo v dolo\xc4\x8denih krajih kot drugje. Oblikovanja Dirndlov se lotevajo tudi znani oblikovalci, vse ve\xc4\x8d se uporablja moderne materiale in vzorce. \xc4\x8ceprav je obla\xc4\x8dilo na videz preprosto, je lahko izdelava dirndlov zelo zapletena in tudi draga, saj jih pogosto izdelujejo iz dragih tkanin, kot je svila, lahko je vlo\xc5\xbeenega veliko ro\xc4\x8dnega dela._NEWLINE_Dirndl se prilega vsem oblikam postave in vsem starostim in je vse bolj popularen med mladimi dekleti, ki si ga nadenejo med prazniki, in Oktoberfest je le eden izmed njih. Mo\xc5\xa1ki pa posegajo po klasi\xc4\x8dnih "irhastih" hla\xc4\x8dah, kakr\xc5\xa1ne izdelujejo tudi v Sloveniji in so ponekod del slovenske narodne no\xc5\xa1e._NEWLINE_Obla\xc4\x8dila, ki so po videzu delno podobna tej osnovi, so znana po imenu Landhausmode (\xc2\xbbmoda s pode\xc5\xbeelskim navdihom\xc2\xab). Dirndl je sestavni del Tracht mode, zna\xc4\x8dilne zlasti za Avstrijo in Bavarsko.'